b"\n_START_ARTICLE_\nHakkemose Teglv\xc3\xa6rk\n_START_PARAGRAPH_\nHakkemose Teglv\xc3\xa6rk var et dansk teglv\xc3\xa6rk, der i 1870'erne var landets st\xc3\xb8rste. Senere blev det omdannet til keramikfabrik._NEWLINE_1847 k\xc3\xb8bte mekanikeren J.P. Langgaard bondeg\xc3\xa5rden Hakkemose ved Taastrup p\xc3\xa5 grund af det derv\xc3\xa6rende gode ler, og her oparbejdede han efterh\xc3\xa5nden et af landets st\xc3\xb8rste teglv\xc3\xa6rker (grundlagt 10. november samme \xc3\xa5r), der fra 1883 ogs\xc3\xa5 tilvirkede terrakottavarer og fajanceovne. Han havde l\xc3\xa6rt nye teknikker i Tyskland, konstruerede en maskine til at lave mursten p\xc3\xa5, og i 1868 begyndte han at bygge en ringovn. Ringovnen havde femten afdelinger, som hver kunne rumme 22.500 mursten. Tolv m\xc3\xa6nd var besk\xc3\xa6ftiget ved ringovnen, og de havde hver tre drenge i alderen 10 til 15 \xc3\xa5r til at hj\xc3\xa6lpe sig. Hver mand kunne fremstille 3-4.000 sten dagligt. Hakkemose Teglv\xc3\xa6rk blev sin tids st\xc3\xb8rste teglv\xc3\xa6rk i Danmark. Allerede i 1848 producerede det 1 mio. mursten om \xc3\xa5ret og det steg til 7 mio. i 1872. Dette \xc3\xa5r udsendte fabrikken en 25 \xc3\xa5rs-jubil\xc3\xa6umsplatte._NEWLINE_P\xc3\xa5 de nordiske udstillinger i K\xc3\xb8benhavn 1872 og 1888 udstillede han sine tilvirkninger, der begge gange blev prisbel\xc3\xb8nnede._NEWLINE_V\xc3\xa6rket solgtes 1895 af Langgaards arvinger til et engelsk konsortium. Leret var brugt op i 1908, og i 1909 blev ringovnen revet ned. I stedet fokuserede fabrikken p\xc3\xa5 produktion af keramik og fliser. I oktober 1909 blev den senere forfatter Morten Korch direkt\xc3\xb8r for fabrikken, hvilket han var til september 1911. Den lukkede i 1915._NEWLINE_I begyndelsen var det tyske arbejdere fra Lippe-Detmold, der arbejdede p\xc3\xa5 teglv\xc3\xa6rket. Senere blev de erstattet af danskere og svenskere; i alt var der i storhedstiden ansat ca. 200 arbejdsfolk p\xc3\xa5 teglv\xc3\xa6rket, hvis bestyrer var den indvandrede tysker Friederich Heinrich Brocker (1824-1892)._NEWLINE_Af bygninger opf\xc3\xb8rt med sten fra teglv\xc3\xa6rket kan n\xc3\xa6vnes Vridsl\xc3\xb8selille Statsf\xc3\xa6ngsel, Sct. Hans Hospital og huset Axelhus, Vesterbrogade 2B, som Langgaard selv lod opf\xc3\xb8re 1874. B\xc3\xa5de facadens skulpturer, samt fx Grevinde Danners v\xc3\xa5ben p\xc3\xa5 J\xc3\xa6gerspris Slot, er udf\xc3\xb8rt p\xc3\xa5 Hakkemose._NEWLINE_N\xc3\xa6sten intet af teglv\xc3\xa6rket best\xc3\xa5r: Hakkemoseg\xc3\xa5rds stuehus blev revet ned i 1990'erne, mens Charlotteg\xc3\xa5rd, som Langgaard lod opf\xc3\xb8re 1858 og opkalde efter sin hustru, stadig findes."